Vrou tydens plaasaanval geskietArgieffoto ŉ Vrou is geskiet en haar man aangerand tydens ŉ plaasaanval Vrydagoggend buite Modimolle in Limpopo. Ian Cameron, AfriForum se hoof van gemeenskapsveiligheid, sê die egpaar is tussen 08:00 en 08:30 op die plaas deur vier aanvallers oorval. Die aanvallers het glo blou oorpakke en klapmusse gedra en het met vuurwapens, ander items en twee voertuie op die vlug geslaan. Volgens Cameron is die vrou in haar maag geskiet en is ŉ mediese helikopter ontbied om haar na ŉ hospitaal te neem. Hy sê die vrou sal moontlik na ŉ hospitaal in Pretoria gevlieg word. Sakkie Louwrens, direkteur van Heritage Protection Group (HPG), het aan Maroela Media bevestig een van die voertuie is in die Crecy-omgewing langs die pad gelos en die aanvallers het van daar te voet gevlug. Volgens Louwrens is lede van HPG, die polisie en die plaaslike buurtwag tans op die spoor van die aanvallers. Maroela Media verneem ŉ helikopter is ook ingespan om na die aanvallers te soek. Die provinsiale polisiewoordvoerder kon nie onmiddellik die inligting bevestig nie en Maroela Media wag op terugvoer. Meer inligting volg.